钦定古今图书集成/明伦汇编/官常典/第649卷 > 徐九思
## 钦定古今图书集成/明伦汇编/官常典/第649卷 > 徐九思

按《明外史循吏传》：“九思，贵溪人。举嘉靖四年乡试。久
之，除句容知县。始至，吏民见其朴讷，易之。甫三日，一
吏出空牒，用印纳裦中，九思搜得，诘其故。群吏叩头
曰：‘此为一亲故补牒，非贿也’。九思曰：‘吾不治贿，治窃
印者耳’。尽法按之，而戒僚佐毋受讼，且捕治诸用事
吏。于是人人惴恐，一邑肃然。每讼者至，必命与亲识”
议和，和之不得，则以理谕遣，间一杖之，数不逾十，然
于豪猾辈不尽法不止也。其催科预为期，期而不至，
始遣里正逮责之，终不命。一卒下乡，隶卒列庭下如
木偶，无所资，衣食，多自引去。乃平重役，定粮籍，均转
输，汰浮费，事事为民便利，民大爱之。县当孔道，使客
日至，民不胜其困。九思裁额夫三之一，马三之一，亦
未尝不给。有废圃数十亩，率吏卒芟治，艺蔬果，畜鸡
豚，且凿池种鱼，取以奉过客，一不烦民。县东西七十
里为通衢，车马践踏，尘土日积，可三尺许，遇雨雪泥
泞至没股，颠仆相继。九思力节公费，甃以石，行旅便
之。县有三茅山，世宗以奉道教，数遣中官方士来设
醮，费不赀。时频岁饥歉，民方困，九思搜故牍，知有盐
引钱向贮于府，请出以供费，民不知扰。已而岁益祲谷腾贵，九思多方振救，一邑以苏。有十七人因荒行
劫捕，得寘之法，曰：“此非饥民，乃宿盗也。善视请生，贫
者资以膏火，而不肖者则惩之。”又疏于事上，不为府
尹所喜。尹所遣胥徒，索吏贿不得，酗酒诟于庭。九思
怒，执而笞之。尹亦怒曰：“是不有我也。”他日以永康侯
之币征教读吕某。九思报曰：“吕某者，贾人子。不习书，
不足辱侯聘。”尹益怒。巡抚丁汝夔奉命赈荒，所下令
阔略不可行，九思多格之。汝夔愠诸生先见惩者，因
中以蜚语。父老闻之，率数千人见汝夔，讼九思贤，至
泣下，且曰：“微徐令，吾侪已填沟壑矣。”汝夔意不可回
报，遂大哭，且诋诸生无耻。汝夔意稍解。入都，以语尹，
尹曰：“是强项耑抗上官为名，移之便。”会汝夔入佐院
事，奏报荒政，刺及九思，章下吏部核，尚书熊浃曰：“吾
素闻句容令贤，何颠倒也？”考功具以先后荐剡上，而
吏科亦劾汝夔奏报稽延，举刺不当，遂坐镌秩，而九
思获留。积九载，始迁营缮主事。民不忍其去，争迎致
于家，置酒请教，九思曰：“吾何以教父老？惟勤、俭、忍三
字可久耳。”九思生平不嗜肉，惟啖青菜。尝绘一菜于
堂曰：“古人有云：‘民不可有此色，士大夫不可无此味’。”
自是父老镂所绘菜，而书勤、俭、忍三言于上，曰：“此徐
公《三字经》也。”